Jørn Dohrmann (DF), 2013-12-10:
Tak for det.
Jamen altså, vi må bare konstatere, at de store partier har svært ved at møde frem i Folketingssalen.
Det er jo ret trist, at vi ikke kan have en debat om indholdet her, men der er måske nogle, der forventer, at de kan få en ministerbil at køre i i stedet for.
Det, vi skal diskutere i dag, er jo, om det er rimeligt, at mange folk venter på at få deres ejendom eksproprieret.
De har måske fået at vide, at her vil man gerne have en linjeføring, det kunne være af et jernbanespor, det kunne være af en motorvej, og så er man faktisk bare sat på pinebænken i rigtig lang tid, eller det kan i hvert fald være i rigtig lang tid.
Derfor mener vi, at vi gerne vil have en styrkelse af den private ejendomsret i forbindelse med det her statslige anlægsprojekt, og derfor har vi foreslået, at når man skal have sin ejendom eksproprieret, kan man også få en hurtig afklaring på det.
Det er derfor, når man ligesom har den linjeføring, som man egentlig ønsker, og her tænker jeg igen på det jernbanespor, som man måske godt ved har ligget der i forvejen, men man vil have et dobbeltspor, at så burde man også være forpligtet til, at man kan få sit hus eksproprieret, så man kan komme videre i sit liv, fordi det her, som der også blev sagt af den socialdemokratiske stand-in, eller hvad vi skal kalde det, må nogle jo vide.
Jeg synes, at det er en mærkelig holdning, at man så siger, at de nu må vige, men de må ikke få at vide, hvornår de skal væk.
Det bliver, når man har tid og lyst, og man selv lige synes, at nu har man penge i overskud.
Det synes vi i Dansk Folkeparti er en mærkelig holdning at have.
Når man får sin ejendom eksproprieret, skal man også blive godt betalt.
Man skal ikke kun lige have dækket, hvad det egentlig er værd.
Der skal også være en lille bonus til de borgere, som er nødt til at flytte fra hus og hjem, og som har – jeg vil kalde det – lidt overlast i længere tid.
Jeg synes, det ville være passende, at man ligesom tilgodeser dem på den måde.
Derfor synes vi også, at den her ulempegodtgørelse ud over erstatningen er rimelig, og selvfølgelig er det også rimeligt, at man får betalt sine rådgivere.
Advokater sliber ikke uden vand.
De skal have et stort honorar bare for at møde op, bare for at løfte telefonen i nogle tilfælde.
Så derfor skal man selvfølgelig også have de omkostninger dækket, som det måtte medføre, når man har nogle rådgivere.
Så alt i alt synes vi, at det her forslag er et skridt i den rigtige retning, for man kan altid diskutere, om det her kun skal gælde statslige anlægsprojekter, eller om man også ønsker, at man skal have de kommunale og andre anlægsprojekter med ind over.
Det synes vi i Dansk Folkeparti, men vi er da glade for, at vi har haft en dialog med både Venstre og Konservative og andre partier om, at det her ønsker vi sat på dagsordenen, fordi det er meget vigtigt for den enkelte borger, at man ligesom ved, hvor man står henne, når man skal have sin ejendom eksproprieret.
Desværre har vi set ved nogle af de her langtrukne anlæg, det kan være motorveje, eller det kan som sagt være jernbaner, at man jo ikke ved, om man er købt eller solgt, og derfor mener vi også, at det er utrolig vigtigt, at man ligesom får en hurtig afklaring, så man kan komme videre i sit liv
Jeg vil sige, at De Konservative også støtter forslaget.
I samme åndedrag kan jeg sige, at vi har haft en diskussion imellem Dansk Folkeparti, mig selv, og hr. Henrik Høegh fra Venstre om, at vi netop skulle have det her forslag fremmet, så derfor vil De Konservative bare meddele, at de også støtter forslaget.